Folketing
2006-01-26

Der er foretaget bombninger fra stor højde, der er brugt napalm, der er brugt fosfor, og som FN har beskrevet, er der gjort brug af overdreven fysisk vold, som har resulteret i et meget stort antal civile ofre. Desuden er Irak et land med fattigdom, arbejdsløshed, sult, høj spædbørnsdødelighed, mangel på el og mangel på vand, så det er alt i alt en meget grim situation, de fleste irakere lever i. Hvad er det så for et styre, der er kommet til magten? Ja, der er jo allerede nu blevet afsløret fangekældre og tortur, og mange af Saddams torturbødler er kommet i arbejde igen under det nye styre; der er skabt en borgerkrigslignende situation; der er opstået en religiøs fanatisme; og der er afsløret et voldsomt tyveri af irakiske olierigdomme og andre rigdomme. Milliarder af dollar er forsvundet ud i den blå luft. Amerikanerne havde ansvaret for pengene, men de er væk, og ingen kan fortælle, hvor de er blevet af, men kun at de ikke længere er irakernes.